100 % palkkatuki voitaisiin myöntää yhdistykselle, säätiölle tai rekisteröidylle uskonnolliselle
yhdyskunnalle (jäljempänä järjestö), jos
henkilö on ollut työtön vähintään 24 kuukautta viimeisten 28 kuukauden aikana ja
työllistettävä työskentelee enintään 65 % työajalla alan enimmäistyöajasta.
Edellä mainituilta osin ehdotettu malli vastaa nykytilaa. Palkkatuen kansallista lainsäädäntöä on kuitenkin muutettava EU:n valtiontukisääntelyn mukaiseksi seuraavalla tavalla:
100 % palkkatuki voitaisiin myöntää järjestölle, jonka toiminnalla ei ole TE-toimiston tai työllisyyden kuntakokeilukunnan tekemän arvion mukaan vaikutusta EU:n jäsenvaltioiden väliseen kauppaan (kauppavaikutus).
Jos järjestön toiminnalla on vaikutusta EU:n jäsenvaltioiden väliseen kauppaan, se voisi saada 100 % palkkatukea enimmillään 200 000 euroa kolmen verovuoden aikana. Kyseessä on EU:n valtiontukisääntelyn mukainen vähämerkityksellinen tuki eli de minimis -tuki. Vuositasolla 100 % tuella voisi työllistää keskimäärin 5 henkilöä.
Kaikki nykyiset 100 prosenttista tukea saavat työnantajat voisivat siis saada 100 prosenttista tukea jatkossakin. Muutos rajoittaisi 100 prosentin palkkatuen käyttöä niiden järjestöjen kohdalla, jotka harjoittavat laajaa taloudellista toimintaa. Muutos kuitenkin myös laajentaa järjestöjen mahdollisuuksia hyödyntää 100 prosenttista tukea. Sellaiset järjestöt, jotka eivät aiemmin ole saaneet 100 prosentin palkkatukea, voisivat jatkossa saada sitä de minimis -tukena.
Tällä hetkellä kaikista palkkatuella työllistetyistä vajaat 20 prosenttia on työllistetty 100 prosentin palkkatuella.